РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/154-16

14. јул 2016. године

Б е о г р а д

ЗАПИСНИК

ДРУГЕ СЕДНИЦЕ ОДБОРА ЗА ФИНАНСИЈЕ,

РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 14. ЈУЛА 2016. ГОДИНЕ

Седница је почела у 11,20 часова.

Седници је председавала др Александра Томић, председник Одбора.

Седници су присуствовали чланови Одбора: Верољуб Арсић, Никола Јоловић, Горан Ковачевић, Радмило Костић, Оливера Пешић, Душан Бајатовић, Зоран Красић, Саша Радуловић, Момо Чолаковић, Војислав Вујић и Золтан Пек.

Седници су присуствовали заменици чланова Одбора: Србислав Филиповић, заменик Жике Гојковића и Горица Гајић, заменик Милана Лапчевића.

Чланови Одбора Горан Ћирић и др Милорад Мијатовић су приступили седници у току расправе по првој тачки дневног реда.

Седници није присуствовао члан Одбора Милорад Мирчић, нити његов заменик.

На предлог председника, Одбор је већином гласова утврдио следећи

Д н е в н и р е д

 1. Покретање поступка за избор председника и чланова Комисије за хартије од вредности.

**Прва тачка дневног реда**: Покретање поступка за избор председника и чланова Комисије за хартије од вредности

Председник Одбора је обавестила чланове и заменике чланова Одбора да данас, (14. јула) истиче мандат председнику и члановима Комисије за хартије од вредности које је Народна скупштина на те функције изабрала 14. јула 2011. године, односно 5. октобара 2015. године. Подсетила је на одредбе Закона о тржишту капитала којима је прописан начин избора председника и чланова Комисије, и објаснила процедуру за избор новог председника и четири члана Комисије коју спроводи овај одбор као надлежно радно тело Народне скупштине: Одбор се писаним путем обраћа свим посланичким групама у Народној скупштини са позивом да своје предлоге кандидата за председника и чланове Комисије, са њиховим биографијама и изјавама да прихватају кандидатуру, доставе у одређеном року; по добијању предлога кандидата, Одбор сагласно члану 203. Пословника организује разговор са кандидатима након чега утврђује предлог одлуке о избору новог председника и чланова Комисије, и упућује га Народној скупштини на разматрање и усвајање. Као рок за достављање предлога кандидата, председник Одбора је предложила петак, 22. јул 2016. године.

У дисусији поводом ове тачке дневног реда учествовали су: Саша Радуловић, Зоран Красић, Душан Бајатовић, др Александра Томић и Верољуб Арсић.

Током дискусије договорено је да посланичке групе својеписане предлоге кандидата за председника и четири члана Комисије, са биографијама и изјавама о прихватању кандидатуре и испуњавању услова из Закона, доставе Одбору најкасније до 29. јула 2016. године. Такође, договорено је и да се од кандидата тражи да доставе Одбору свој план и програм рада у Комисији.

На предлог председника, Одбор је већином гласова (14 за, нико против, један уздржан, један члан Одбора није гласао) одлучио да упути допис председницима свих посланичких група у Народној скупштини са позивом да доставе писани предлог кандидата са биографијом, изјавом о прихватању кандидатуре за председника, односно члана Комисије за хартије од вредности и другим доказима о подобности за обављање те функције, најкасније до 29. јуна 2016. године. Поред наведеног, неопходно је да кандидати које посланичке групе предложе, доставе Одбору и свој план и програм рада у Комисији.

\* \* \*

Седница је завршена у 12,00 часова.

Седница је тонски снимана.

 СЕКРЕТАР ПРЕДСЕДНИК

 Александра Шашо др Александра Томић